钦定古今图书集成/理学汇编/文学典/第168卷 > 《平淮西碑》前人
## 钦定古今图书集成/理学汇编/文学典/第168卷 > 《平淮西碑》前人

唐《平淮西碑》，翰林学士段文昌撰。安定李元直官朔
方，得于定武。余感而叹曰：“明娵子奢，莫之媒也。嫫母
力父，是之喜也。”昔韩愈受诏为文，开凿浑元，索功元
宰。盖精金百汰，愈炼愈坚，其植根深，其藏本固，发越
乎外，其华煜然，不可掩已。自汉以后，无此作也。帝子
不慧，过量其夫，且娇姹之，苟以大功尸于私室，夸耀
宠灵，要求命数，惟意私之，则破其碑，以仆于道。时君
世宰，暗愚自将，则受以改命。文昌庸伍，安知为文？气
质衰陋，无复经纬，虽组织求丽，而纲领失据。正如江
左俗学，以丽偶自矜，借使一时女子无知，朝廷之间，
君臣论议，又出一女子下耶？借使在朝无人，庸鄙暗
劣，文昌其可承诏为此哉？昔李商隐读愈《平淮西碑》，
谓如元气，正赖陶化庶类，而当时不容，况一日得行
其道，吾知其不得存矣。或谓不叙愬功，考其言用夜
半至蔡，破其门，取元济以献，尽得其属，士卒岂尝泯
没无传？顾愈以裴度决胜庙算，请身任之，帝黜群议，
决用不疑，此其所取远矣。刘禹锡知名于时，尝忌愈
出其右。贞元、长庆间，禹锡随后以进，故为说每务诋
訾，且谓《文昌》此碑自成一家，其自快私意如此。又谓
“柳宗元言愈作此碑，如时习小生作帽子头，以𬘓缀
其文，且不若仰父俛子，以此为上下之分。”宗元尝推
愈过扬雄，不宜有此语，皆禹锡妄也。